Phala Phala: DA eis vroeë verkiesingDie DA vra vir ‘n vervroegde verkiesing terwy pres. Cyril Ramaphosa gewikkel is in ‘n stryd om politieke oorlewing. (Foto: Siyabulela Duda/GCIS) Te midde van groot onsekerheid op Suid-Afrika se politieke landskap gaan die DA ŉ mosie in die parlement ter tafel lê om, in die lig van die Phala Phala-bevindings, te vra vir die ontbinding van die Nasionale Vergadering. Dit sal lei tot ŉ vervroegde verkiesing. Die Grondwet maak voorsiening hiervoor indien ŉ eenvoudige meerderheid van 50% plus een ten gunste van die mosie stem. “Die artikel in die Grondwet maak voorsiening vir presies die omstandighede waarmee ons vandag sit; waar die president en sy regering die mandaat en regmatigheid om te regeer verloor het en ŉ nuwe mandaat by die mense gekry moet word,” sê John Steenhuisen, leier van die DA. Sou die ANC pres. Cyril Ramaphosa nou van sy pos onthef, sal Suid-Afrika sit met ŉ “korrupte” pres. David Mabuza, sê die DA-leier. Sou Ramaphosa tot en met die ANC se nasionale verkiesingskonferensie oorleef, maar daar verslaan word, kan dr. Zweli Mkhize Suid-Afrika se voorland as president wees. “En as pres. Ramaphosa op een of ander manier by die konferensie as wenner uit die stryd tree, sit ons met ŉ korrupte pres. Ramaphosa wie se fokus op sy eie politieke oorlewing gaan wees, eerder as op dit wat die beste vir die land is,” sê Steenhuisen. Hy bestempel dit as ŉ “onmoontlike keuse” tussen drie kandidate wat almal ewe ongekik is. “Die eenvoudige waarheid is egter dat geen Suid-Afrika vir David Mabuza, Zweli Mkhize of die RET-faksie [radikale ekonomiese transformasie], óf ŉ alliansie met die EFF gestem het nie.” Dr. Zweli Mkhize, voormalige minister van gesondheid. (Foto: Jairus Mmutle/GCIS) Hy sê Suid-Afrikaners het nie nodig om te kies tussen die Phala Phala-korrupsie van Ramaphosa, die Digital Vibes-korrupsie van Mkhize of die Mafiastaat van Mabuza nie. “Ons land verdien veel beter as hierdie verskriklike opsies.” Steenhuisen sê die DA gaan die mosie in die parlement ter tafel lê en gaan ŉ beroep op alle LP’s, ongeag partyverband of affiliasie, doen om dit te ondersteun. “Ons moet dringend die hoofstuk van korrupsie afsluit en weer ons land se talle uitdagings begin pak.” Selfs onder ideale omstandighede lê ŉ berg voor vir Suid-Afrika: die kragkrisis, die werkloosheidskrisis, die lewenskostekrisis en die ineenstorting van dienste en infrastruktuur landwyd. Dit is kwessies wat selfs ŉ toegewyde en gefokusde regering grys hare sal gee, sê Steenhuisen. As jy boonop sit met ŉ president wat veg vir sy eie politieke oorlewing en die res van sy korrupte party reeds hul tande begin slyp, gaan geen van dié belangrike sake aandag kry nie. Suid-Afrikaners gaan oor naastenby 18 maande na die stembus en Steenhuisen sê die huidige situasie kan nie tot die land se voordeel wees nie. “Te veel mense is in ŉ desperate situasie en het ŉ regering nodig wat vir hulle kan baklei. Met ons ekonomie, ons kragnetwerk en ons maatskaplike samehorigheid in die weegskaal, kan ons nie langer wag nie.” Krisis Ramaphosa se eie toedoen DA-leier John Steenhuisen. (Foto: DA/Twitter) En terwyl Ramaphosa met sy rug teen die muur veg om oorlewing, sê Steenhuisen die president is allermins ŉ hulpelose slagoffer. “Die ineenstorting van sy presidentskap is geheel en al sy eie toedoen. “Hy kon nie gevra het vir ŉ sterker mandaat en meer steun vir die hervormingsagenda waarmee hy vier jaar gelede stemme gewerf het nie. Dit was op ŉ skinkbord, hy moes net optree.” Steenhuisen sê Ramaphosa het gekies om die ANC voor sy beloftes vir hervorming te stel. “Niemand het hom in die Phala Phala-situasie ingedwing nie. Die versteekte geld, die onwaarhede oor die oorsprong daarvan, die geheime ondersoek en toesmeerdery – dit was sy eie keuses en sy eie toedoen.” Die DA sê omdat die ANC die mandaat van die kiesers verloor het, moet die Grondwet nou gebruik word om rigting te gee en dat Suid-Afrikaners in ŉ vroeë verkiesing ŉ kans gegun moet word om oor hul regering te besluit.